Prvá a tretia základná škola patria k najväčším v Bardejove. Dohromady ich navštevuje približne 1500 žiakov v 70 triedach. Pre obe školy pred troma rokmi schválili projekty na rekonštrukciu a zníženie energetických nákladov za takmer 3 milóny eur. Jednu sa obnoviť podarilo, pri druhej mesto stratilo šancu získať balík peňazí.
BARDEJOV. Základná škola na Komenského ulici v Bardejove je s počtom 916 žiakov a 41 tried najväčšia v meste. Podľa riaditeľa Štefana Kuču sa mala škola rekonštruovať. Grant však nakoniec nevyšiel.
"Pred tromi rokmi nám bol schválený grant z eurofondov na rekonštrukciu školy vo výške 1,85 milióna eur. Napokon nás však zo zoznamu žiadateľov o granty vyškrtli. Dôvodom bolo pochybenie pri výberovom konaní na dodávateľa stavebných prác," priblížil Kuča.
Riaditeľovi sa zdala byť najvýhodnejšia ponuka, ktorá nakoniec neuspela. Vybratá bola iná ponuka istej bardejovskej firmy.
Neúspešná firma podala námietku a Úrad pre verejné obstarávanie celý proces skontroloval. Prebehol audit a nakoniec bol grant zrušený.
"Ako náhradu nám zriaďovateľ poskytol 33–tisíc eur, z ktorých sme vymenili asi sedemdesiat okien. Na druhej strane nám však z inej časti rozpočtu zobral už takmer 50–tisíc eur, takže o nejakej pomoci sa veľmi hovoriť nedá," zhodnotil Kuča.
Čo na to zriaďovateľ
Podľa vedúceho oddelenia školstva Mestského úradu v Bardejove Reného Semanišina pre tento grant v rámci súťaže mesto vybralo externú firmu, ktorá mala v zabezpečiť proces verejného obstarávania na dodávateľa prác. Ten aj prebehol.
"Jeden z účastníkov výberového konania na dodávateľa stavebných prác však podal námietku a keďže proces verejného obstarávania nebol ukončený a doručený na riadiaci orgán v termíne, došlo zo strany ministerstva k odstúpeniu od zmluvy," vysvetlil Semanišin, prečo grant pre základnú školu na Komenského ulici nakoniec padol.
Rovnako bol pozastavený aj grant pre tretiu základnú školu na Wolkerovej ulici. Ten sa však nakoniec podarilo zachrániť.
"V prípade tretej základnej školy sa grant podarilo vrátiť naspäť do hry, aj keď nie v plnom rozsahu, pretože pravidlá sa medzičasom zmenili. Rozpočet bol zo strany riadiaceho orgánu trochu upravený. Gro stavebných prác však bolo zrealizované aj v rámci upraveného rozpočtu," dodal Semanišin.
ÚVO hovorí o nezákonnom vylúčení záujemcu
Úrad pre verejné obstarávanie (UVO) rozhodnutím zo 4. apríla 2011 nariadil mestu Bardejov ako obstarávateľovi zrušiť súťaž na predmet zákazky Znižovanie energetických nákladov na prevádzku ZŠ Komenského 23, Bardejov.
Ako hlavný dôvod uviedol nezákonné vylúčenie jedného zo záujemcov zo súťaže a nezákonnú zmenu na poste predsedu komisie pre otváranie a vyhodnotenie ponúk.
Podľa ÚVO nie je akceptovateľné vylúčenie záujemcu zo súťaže iba preto, že predložil úradne neoverenú kópiu dokladu (osvedčenia o vykonaní odbornej skúšky o autorizovaných architektoch), a to bez možnosti podať dodatočné vysvetlenie a doplniť už predložené doklady.
"Vylúčenie tohto záujemcu mohlo mať zásadný vplyv na výsledok verejného obstarávania," uvádza vo svojom rozhodnutí Beáta Šimorová, riaditeľka odboru kontroly Úradu pre verejné obstarávanie.
Mesto si na obstarávanie prenajalo externú firmu
Podľa hovorcu primátora mesta Bardejov Jozefa Guligu bola realizácia výberového konania na dodávateľa stavby plne v kompetencii externej firmy, ktorá celý proces zabezpečovala podľa mandátnej zmluvy uzavretej s mestom Bardejov.
"Vyústením celého procesu malo byť dodanie výsledku verejnej obchodnej súťaže, na základe ktorej malo mesto pristúpiť k ďalším krokom potrebným na podpis zmluvy o nenávratný finančný príspevok. Proces verejného obstarávania bol plne v kompetencii externej firmy a zástupcovia mesta neboli ani členmi výberovej komisie," vysvetlil Guliga.
Hovorca ďalej uviedol, že Mesto Bardejov odovzdalo riadiacemu orgánu všetky potrebné dokumenty k podpisu zmluvy, ktoré boli v jeho kompetencii.
"Žiaľ, z dôvodu nedodania právoplatnej dokumentácie o verejnom obstarávaní na dodávateľa stavby riadiaci orgán k podpisu zmluvy nepristúpil," dodal Guliga.
Podľa TIS je za celý proces zodpovedné mesto
Ivan Rončák z Transparency International tvrdí, že najímanie externých firiem na verejné obstarávanie mestami je pomerne časté. Využíva sa pri obstarávaní zložitejších služieb a pri veľkých projektoch spojených s eurofondami. Väčšinou v prípadoch, kde je vyžadovaná väčšia expertná skúsenosť.
"Mesto je však stále verejným obstarávateľom a za celé verejné obstarávanie je aj zodpovedné. V takomto prípade sa dokonca musí robiť verejné obstarávanie aj na takúto externú firmu. Z procesu sa aj v prípade pochybenia externej firmy potom mesto nemôže nijako vyviniť. Ak vznikne škoda, obstarávateľ v rámci zmluvných podmienok, samozrejme, môže škodu na externej firme, ktorá obstarávanie realizovala, vymáhať," uviedol Rončák.
Či si mesto bude vymáhať škodu od externej firmy, sa nám do uzávierky zistiť nepodarilo. Viac informácií prinesieme v niektorom z najbližších vydaní Bardejovského Korzára.
Porovnanie
Tretiu základnú školu zrekonštruovali
Riaditeľka tretej základnej školy na Wolkerovej ulici v Bardejove Dagmar Filipová uviedla, že v rámci projektu zníženia energetických nákladov, realizovaného prostredníctvom eurofondov ,sa na škole počas letných prázdnin na rozdiel od prvej základnej školy intenzívne rekonštruovalo.
"Pred troma rokmi bol pre našu školu schválený grant. Ten sa po rôznych prieťahoch realizoval až v lete tohto roku. Celkovo sa preinvestovalo 1,26 milióna eur. Zrekonštruovala sa fasáda a kompletne sa vymenili okná i radiátory," dodala riaditeľka.
mh